b'\n_START_ARTICLE_\nRu\xc5\xa1a Bojc\n_START_SECTION_\n\xc5\xbdivljenje in delo\n_START_PARAGRAPH_\nPred 2. svetovno vojno je nastopala na slovenskem amaterskem odru v Beogradu, ob za\xc4\x8detku fa\xc5\xa1isti\xc4\x8dne okupacije pa v Veselem teatru v Ljubljani. V letih 1945\xe2\x88\x921952 je bila \xc4\x8dlanica ansambla ljubljanske Drame ter od 1952 do upokojitve 1965 Mestnega gledali\xc5\xa1\xc4\x8da ljubljanskega. Popularnost si je pridobila s komedijskimi liki, posebno v igrah doma\xc4\x8dih avtorjev. Med drugimi je bila \xc5\xbdupanja (Ivan Cankar, Pohuj\xc5\xa1anje v dolini \xc5\xa1entflorjanski), Tarbula (Slavko Grum, Dogodek v mestu Gogi), Komposorica (Anton Leskovec, Dva bregova), Ro\xc5\xa1linka (Cvetko Golar, Vdova Ro\xc5\xa1linka) in drugih odrskih delih. Veliko je sodelovala pri filmih, npr.: Pehta (Jo\xc5\xbee Gale, Sre\xc4\x8dno, Kekec) in televiziji; posebno priljubljena pa je bila njena klepetavo zajedliva \xc5\xa0pela v radijskih oddajah.'